《题竹石图歌奉赠周思廉思忠伯仲》
元代·刘崧

周郎伯仲美且温，乃是南渡丞相之玄孙。三朝书诏烂盈箧，旧相历世能俱存。

伯也从容端好文，仲也英气干青云。芝兰晏岁在空谷，风露早已扬清芬。

吁嗟昔人邈千载，平园草木春先改。衮绣坊前旧宅空，恩褒寺里遗祠在。

极知令德世所钟，矫如双凤骞云中。为君挥翰写竹石，况有风节能相同。

嗟哉双凤世所奇，路远昆崙谁致之。何如栖琅玕食竹实，乘清风翔八极。

烂文章兮耀云日，毋使山中之人空叹息。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。